Document ID: 32007D0020

KOMISJONI OTSUS,
22. detsember 2006,
ühenduse rahalise toetuse kohta lammaste katarraalse palaviku epidemioloogilise uuringu ja seiremeetmete rakendamiseks Belgias, Saksamaal, Prantsusmaal, Luksemburgis ja Madalmaades 2006. ja 2007. aastal kõnealuse haiguse vastu võitlemiseks võetud erakorraliste meetmete raames
(teatavaks tehtud numbri K(2006) 6968 all)
(Ainult hollandi-, prantsus- ja saksakeelne tekst on autentne)
(2007/20/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 26. juuni 1990. aasta otsust 90/424/EMÜ kulutuste kohta veterinaaria valdkonnas, (1) eriti selle artikli 3 lõiget 2a,
ning arvestades järgmist:
(1)
2006. aasta augustikuu kolmandal ja neljandal nädalal esinesid lammaste katarraalse palaviku puhangud neis Madalmaade, Belgia, Saksamaa ja Prantsusmaa piirkondades, kus seda varem ei olnud täheldatud. Nimetatud haiguse esinemine võib kujutada endast tõsist ohtu ühenduse kariloomadele.
(2)
Komisjon on vastu võtnud eri otsuseid ohustatud tsoonide ja järelevalvetsoonide piiritlemiseks ning nendest tsoonidest pärit loomade liikumistingimuste kohta, muutes otsust 2005/393/EÜ (2) lammaste katarraalsest palavikust ohustatud tsoonide ja järelevalvetsoonide ning nendest tsoonidest välja- või läbiveo tingimuste kohta. Nimetatud otsust on viimati muudetud komisjoni otsusega 2006/761/EÜ, (3) et võtta arvesse põhjenduses (1) osutatud viimaseid haiguspuhanguid.
(3)
Epideemia leviku võimalikult kiireks takistamiseks peaks ühendus rahaliselt toetama Madalmaade, Belgia, Saksamaa ja Prantsusmaa abikõlblikke kulutusi haiguse vastu võitlemiseks võetud erakorraliste meetmete raames, nagu on ette nähtud otsusega 90/424/EMÜ sätestatule.
(4)
On asjakohane kiiresti kehtestada lammaste katarraalse palaviku ühtlustatud järelevalvemeetmed Madalmaades, Belgias, Saksamaal ja Prantsusmaal.
(5)
Belgia, Saksamaa, Prantsusmaa, Luksemburg ja Madalmaad rakendasid tihedas koostöös epideemia kontrollimiseks ühtlustatud ja tõhusamaid järelevalvemeetmeid, viies läbi epidemioloogilisi uuringuid ning võttes haiguse seire meetmeid, sealhulgas seroloogilise ja viroloogilise seire laboratoorsed uuringud ja entomoloogiline seire.
(6)
Mõjutatud liikmesriikide (Belgia, Saksamaa, Prantsusmaa, Luksemburg ja Madalamaad) ametiasutused on esitanud tõendeid tugevdatud koostööst lammaste katarraalse palaviku järelevalvemeetmete rakendamisel, et vältida haiguse levimist.
(7)
Vastavalt nõukogu 21. juuni 2005. aasta määrusele (EÜ) nr 1290/2005 ühise põllumajanduspoliitika rahastamise kohta (4) tuleb ühenduse eeskirjade kohaselt võetud erakorralisi veterinaarmeetmeid rahastada Euroopa Põllumajanduse Tagatisfondist. Finantskontrolli suhtes kohaldatakse kõnealuse määruse artikleid 9, 36 ja 37.
(8)
Ühenduse rahalise toetuse andmise tingimuseks peaks olema kavandatud meetmete tõhus teostamine ja ametiasutuste poolt kogu vajaliku teabe esitamine ettenähtud tähtaegadeks.
(9)
2006. aasta novembrikuu esimesel nädalal esitasid Belgia, Saksamaa, Prantsusmaa, Luksemburg ja Madalmaad kulude esmase hinnangu lammaste katarraalse palaviku epidemioloogilise uuringu ja seiremeetmete rakendamiseks kõnealuse haiguse vastu võitlemiseks võetud erakorraliste meetmete raames. Nende epidemioloogiliste seiremeetmete kulud on hinnanguliselt 12 533 634 eurot.
(10)
Kuni komisjon teostab kohapealseid kontrollimisi, on praegu oluline kindlaks määrata ühenduse rahalise toetuse esimene osamakse. Kõnealune esimene osamakse, mis on kindlaks määratud epidemioloogiliste seiremeetmete hinnanguliste abikõlblike kulutuste alusel, peaks moodustama ühenduse rahalisest toetusest 50 %. Samuti on asjakohane kindlaks määrata ühenduse rahalise toetuse maksimaalsed summad, et hüvitada teatavate testide kulusid kõnealuste meetmete raames.
(11)
Belgia, Saksamaa, Prantsusmaa, Luksemburgi ja Madalmaade ametiasutused on nõukogu otsuse 90/424/EMÜ artiklis 3 ettenähtud meetmete osas täielikult täitnud oma tehnilised ja halduskohustused.
(12)
Käesoleva otsusega ettenähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA OTSUSE:
Artikkel 1
Ühenduse rahalise toetuse andmine Belgiale, Saksamaale, Prantsusmaale, Luksemburgile ja Madalmaadele
1. Lammaste katarraalse palaviku vastu võitlemiseks 2006. ja 2007. aastal võetavate erakorraliste meetmete raames on Belgial, Saksamaal, Prantsusmaal, Luksemburgil ja Madalmaadel õigus saada ühenduselt rahalist toetust 50 % ulatuses kuludest, mis on seotud seroloogilise ja viroloogilise seire laboratoorsete uuringute ning entomoloogilise seirega, sealhulgas lõkspüüniste ostmisega.
2. Lõikes 1 osutatud seroloogilise uurimisega seotud ELISA-testi eest hüvitatakse Belgiale, Saksamaale, Prantsusmaale, Luksemburgile ja Madalmaadele maksimaalselt 2,5 eurot teostatud testi kohta.
3. Ühenduse rahaline toetus ei sisalda käibemaksu.
Artikkel 2
Maksetingimused
Vastavalt otsuse 90/424/EMÜ artikli 9 lõike 1 kohaselt teostatud mis tahes kohapealsete kontrollimiste tulemustele makstakse artikliga 1 ettenähtud ühenduse rahalise toetuse esimene osa järgmiselt:
a)
Belgiale 300 000 eurot;
b)
Saksamaale 2 200 000 eurot;
c)
Prantsusmaale 100 000 eurot;
d)
Luksemburgile 25 000 eurot;
e)
Madalmaadele 165 000 eurot.
Kõnealune makse tehakse Belgia, Saksamaa, Prantsusmaa, Luksemburgi ja Madalmaade esitatud dokumentide alusel, mis tõendavad artikli 1 lõikes 1 osutatud viroloogilisi, seroloogilisi ja entomoloogilisi laboriteste ja lõkspüüniste ostu.
Artikkel 3
Maksmise tingimused ja tõendavad dokumendid
1. Artiklis 1 osutatud ühenduse rahaline toetus makstakse järgmistel alustel:
a)
järelevalvemeetmete tehnilise teostamise kohta edastatakse tehniline vahearuanne, milles esitatakse ajavahemikul 15. augustist 2006 kuni 31. märtsini 2007 saadud tulemused;
b)
liikmesriigi kulutuste kohta ajavahemikul 15. augustist 2006 kuni 31. märtsini 2007 edastatakse lisa kohane elektroonilises vormis finantsvahearuanne;
c)
järelevalvemeetmete tehnilise teostamise kohta edastatakse lõplik tehniline aruanne, milles esitatakse ajavahemikul 15. augustist 2006 kuni 31. detsembrini 2007 saadud tulemused;
d)
liikmesriigi makstud kulutuste kohta ajavahemikul 15. augustist 2006 kuni 31. detsembrini 2007 edastatakse lisa kohane elektroonilises vormis lõplik finantsaruanne;
e)
vastavalt otsuse 90/424/EMÜ artikli 9 lõikele 1 teostatud kõikide kohapealsete kontrollimiste tulemused.
Punktides a kuni d osutatud dokumendid peavad olema kättesaadavad punktis e osutatud komisjoni kohapealsete kontrollimiste jaoks.
2. Lõike 1 punktides a ja b osutatud tehniline vahearuanne ja finantsvahearuanne esitatakse hiljemalt 31. maiks 2007. Nimetatud tähtaja ületamise korral vähendatakse ühenduse rahalist toetust 25 % võrra iga viivitatud kalendrikuu eest.
3. Lõike 1 punktides c ja d osutatud lõplik tehniline aruanne ja lõplik finantsaruanne esitatakse hiljemalt 31. maiks 2008. Nimetatud tähtaja ületamise korral vähendatakse ühenduse rahalist abi 25 % võrra iga viivitatud kalendrikuu eest.
Artikkel 4
Adressaadid
Käesolev otsus on adresseeritud Belgia Kuningriigile, Saksamaa Liitvabariigile, Prantsuse Vabariigile, Luksemburgi Suurhertsogiriigile ja Madalamaadele.
Brüssel, 22. detsember 2006

Labels: 0
18
5
6